BANPU จับมือ “อิมแพ็คฯ-ระยองสตาร์” ติดตั้ง “โซลาร์รูฟท็อป” กำลังผลิตรวม 2,670 กิโลวัตต์
BANPU จับมือ "อิมแพ็คฯ-ระยองสตาร์" ติดตั้ง “โซลาร์รูฟท็อป” กำลังผลิตรวม 2,670 กิโลวัตต์
BANPU จับมือ "อิมแพ็คฯ-ระยองสตาร์" ติดตั้ง “โซลาร์รูฟท็อป” กำลังผลิตรวม 2,670 กิโลวัตต์
23 ธ.ค. 2562

นายเจมส์ รามา ปัทมินทรวิภาส ประธานเจ้าหน้าที่บริหาร บริษัท บ้านปู อินฟิเนอร์จี จำกัด ในกลุ่ม บริษัท บ้านปู จำกัด (มหาชน) หรือ BANPU เปิดเผยว่า ล่าสุดบริษัทประกาศความร่วมมือติดตั้งโซลาร์รูฟท็อปให้กับ บริษัท อิมแพ็ค เอ็กซิบิชั่น แมเนจเม้นท์ จำกัด หรือศูนย์แสดงสินค้าและการประชุม อิมแพค เมืองทองธานี จ.นนทบุรี และบริษัท ระยองสตาร์ จำกัด ผู้ประกอบการชั้นนำที่ดำเนินธุรกิจเกี่ยวกับโรงแรม ที่พัก และตลาดเชิงพาณิชย์ ในจังหวัดระยอง ซึ่งทั้งสององค์กรเลือกติดตั้งด้วยแพ็คเกจแบบ Signature package ที่มีการติดตั้งและดูแลหลังการขายให้ฟรีตลอดอายุสัญญา
ทั้งนี้ บริษัท อิมแพ็ค เอ็กซิบิชั่น แมเนจเม้นท์ จำกัด ได้ลงนามข้อตกลงติดตั้งโซลาร์รูฟท็อปบนหลังคาอาคาร 3 แห่ง รวมขนาดกำลังผลิตไฟฟ้าทั้งสิ้น 1,061 กิโลวัตต์ ประกอบด้วย อาคารชาเลนเจอร์ ขนาดกำลังผลิต 594 กิโลวัตต์ อาคารจอดรถ P2 ขนาดกำลังผลิต 316 กิโลวัตต์ ซึ่งทั้งสองอาคารได้มีการติดตั้งแล้วเสร็จไปเมื่อเดือนตุลาคมในปีนี้ สำหรับอาคารจอดรถ P3 ขนาดกำลังผลิต 151  กิโลวัตต์ คาดว่าจะแล้วเสร็จและพร้อมใช้งานภายในเดือน ส.ค.63
ส่วนบริษัท ระยองสตาร์ จำกัด ลงนามข้อตกลงติดตั้งโซลาร์รูฟบนหลังคาอาคาร 3 แห่ง รวมขนาดกำลังผลิตไฟฟ้าทั้งสิ้น 1,609 กิโลวัตต์ ประกอบด้วย ตลาดสตาร์ ระยอง ขนาดกำลังผลิต 964 กิโลวัตต์ โรงแรม สตาร์ คอนเวนชั่น ขนาดกำลังผลิต 261 กิโลวัตต์ และสตาร์ ไอที เซ็นเตอร์ ขนาดกำลังผลิต 384 กิโลวัตต์ ซึ่งทั้งสามอาคารมีการติดตั้งแล้วเสร็จและเริ่มใช้พลังงานสะอาดเป็นที่เรียบร้อยแล้ว
ก่อนหน้านี้ตลอดปี 62 บ้านปูฯ ได้รับความไว้วางใจจากบริษัทชั้นนำมากมายให้เป็นผู้ติดตั้งระบบผลิตไฟฟ้าพลังงานแสงอาทิตย์บนหลังคา และบนหลังคาลานจอดรถไม่ว่าจะเป็น โครงการซัมเมอร์ ลาซาล ออฟฟิศแคมปัสแห่งแรกในย่านสุขุมวิท บางนา ของบริษัท ภิรัชแมนเนจเม้นท์ จำกัด โครงการกับทรัพย์สินจุฬาฯ ในพื้นที่สวนหลวง-สามย่าน โรงพยาบาลซีจีเอชสะพานใหม่ และโครงการกับ บมจ.เอฟเอ็น แฟคตอรี่ เอ๊าท์เลท (FN) ในทุกสาขา
“ปัจจุบัน บ้านปูฯ มีลูกค้าที่ติดตั้งโซลาร์โซลูชันในพอร์ตฟอลิโอหลากหลายอุตสาหกรรม อาทิ อุตสาหกรรมโรงแรม โรงพยาบาล โรงงาน อสังหาริมทรัพย์เชิงพาณิชย์ ธุรกิจรีเทล สถานีน้ำมัน สถาบันการศึกษา เป็นต้น ซึ่งสะท้อนให้เห็นว่าผู้ประกอบการในประเทศไทยเริ่มให้ความสำคัญกับการดำเนินธุรกิจอย่างยั่งยืน โดยหันมาใช้พลังงานสะอาดกันมากขึ้น โดยมีจุดมุ่งหมายเพื่อร่วมกันอนุรักษ์สิ่งแวดล้อม ลดการใช้พลังงาน และช่วยลดต้นทุนให้แก่องค์กรอย่างชาญฉลาด
ทั้งนี้จากการติดตั้งโซลาร์โซลูชันให้แก่ลูกค้าจนถึงเดือน พ.ย.62 บ้านปูฯ และลูกค้าสามารถผลิตไฟฟ้าจากโซลาร์เซลล์ รวมทั้งสิ้นกว่า 7 ล้านกิโลวัตต์ชั่วโมง เทียบเท่ากับการปลูกต้นไม้กว่า 200,000 ต้น ช่วยลดการใช้น้ำประมาณ 7 ล้านลิตร และลดการปล่อยก๊าซคาร์บอนไดออกไซด์ได้กว่า 3,600 ตัน” นายเจมส์ กล่าว